સર્વોચ્ચ અદાલતે કહ્યું કે કામચાઉ નિમાયેલા સીબીઆઈના ડિરેક્ટર માત્ર રૂટિન કાર્યો કરે. કોઈ પોલિસી ડિસિશન ના લે. તેમણે લીધેલા નિર્ણયોનું લિસ્ટ પણ માગ્યું છે. કોની બદલી ક્યાં થઈ તેની યાદી માગી છે. સીબીઆઈના ડિરેક્ટરને રાતોરાત (સાચા અર્થમાં રાતોરાત, કેમ કે અડધી રાત્રે સીબીઆઈના મુખ્ય કાર્યાલયને દિલ્હી પોલીસની મદદથી ઘેરી લેવાયું હતું અને હુકમો ટાઇપ કરીને, તેના પર સહીઓ કરીને એ ઓફિસમાં બેસનારા એક ડઝનથી વધારે લોકોની બદલી કરી નખાઇ કે રજા પર ઉતારી દેવાયા.) હટાવી દેવાયા. તેમની સામે તપાસ ચાલી રહી હતી તે લાંબો સમય ચાલ્યા જ કરે અને ત્યાં સુધીના 2019ની ચૂંટણી પણ પૂરી થઈ જાય, તેવું ના થાય તે માટે 15 દિવસમાં તપાસ પૂરી કરી દેવાનો આદેશ આપ્યો. સીવીસી તપાસ કરે તે તપાસ પર નજર રાખવા માટે નિવૃત્ત જજને પણ મૂક્યા.